Premier Automotive Group

Ο Όμιλος **Premier Automotive Group (PAG)** ήταν ο υπο-όμιλος στον οποίο εντάσσονταν οι πολυτελείς μάρκες αυτοκινήτων της Ford Motor Company (Όμιλος Ford). Ο Όμιλος συνδύαζε τις δραστηριότητες των πέντε ευρωπαϊκών αυτοκινητοβιομηχανιών που είχε στην κατοχή της η Ford και ήταν ένα οργανωτικό τμήμα εντός της Ford Motor Company που ιδρύθηκε το 1999 για να επιβλέπει τις επιχειρηματικές δραστηριότητες των high-end αυτοκινητοβιομηχανιών της Ford. Η PAG διαλύθηκε σταδιακά από το 2006 έως το 2010 λόγω της πώλησης όλων των εταιρειών του Ομίλου μέσα σε λίγα έτη.

## Αυτοκινητοβιομηχανίες

Η PAG δημιουργήθηκε το 1999 (στη συνέχεια η Ford εξαγόρασε την Land Rover το 2000 και την ενέταξε και αυτήν στον όμιλο, μέσα στο ίδιο έτος), περιλαμβάνοντας τις εξής εταιρείες:

* Aston Martin (Άστον Μάρτιν) : πωλήθηκε το 2007
* Daimler (Ντέμλερ) : πωλήθηκε το 2008
* Jaguar (Τζάγκουαρ) : πωλήθηκε το 2008
* Land Rover (Λαντ Ρόβερ) : πωλήθηκε το 2008
* Volvo Cars (Βόλβο) : πωλήθηκε το 2010

Επίσης, από το 1999 μέχρι το 2002, ανάμεσα στις μάρκες της PAG περιλαμβανόταν και η αμερικανική μάρκα πολυτελείας Lincoln (Λίνκολν). Από το 2002, η Lincoln ξαναέγινε το απευθείας πολυτελές παρακλάδι της αμερικανικής Ford (αντί να ανήκει σε ξεχωριστό υπο-όμιλο), μετά την απόφαση της μητρικής εταιρείας να συμπεριλάβει στην PAG μόνο τις ευρωπαϊκές μάρκες της και να τις διαχωρίσει από τις εγχώριες. Το γεγονός ότι η Ford απέσυρε τη Lincoln από το PAG, σύμφωνα με τον Jerry Flint του αμερικανικού περιοδικού Forbes ήταν «μια στρατηγική πέρα από κάθε κατανόηση» («a strategy beyond comprehension»).

Από τον Μάρτιο του 2008, οπότε και οι Daimler, Jaguar και Land Rover (μαζί με το όνομα και το λογότυπο της Rover) πωλήθηκαν στην ινδική Τata, ο όμιλος έχει διαλυθεί και η μόνη ευρωπαϊκή εταιρεία πολυτελών αυτοκινήτων που είχε αρχικά απομείνει υπό την ιδιοκτησία της Ford, ήταν η σουηδική αυτοκινητοβιομηχανία Volvo. Η Volvo ήταν η μόνη κερδοφόρα εταιρεία του ομίλου PAG την πρώτη δεκαετία του 21ου αιώνα, αλλά τελικώς το 2010 η Ford πώλησε και την Volvo στην κινεζική αυτοκινητοβιομηχανία Geely, λόγω της παγκόσμιας οικονομικής κρίσης του 2007 - 2009 και της συνεπακόλουθης παγκόσμιας κρίσης της αυτοκινητοβιομηχανίας (2008 - 2010), με σκοπό να επικεντρωθεί αποκλειστικά πλέον στις Ford και Lincoln.

Η PAG είχε την έδρα της στο Λονδίνο, ενώ στις Ηνωμένες Πολιτείες η έδρα της ήταν στο Ίρβαϊν της Καλιφόρνια, στο πρώτο κτίριο που είχε ποτέ η Ford. Όταν η έδρα της εταιρείας άρχισε να χρησιμοποιείται, μερικοί από τους ορόφους του ήταν αφιερωμένοι αποκλειστικά σε κάθε μία από τις φίρμες της PAG.

## Aston Martin

Η Ford απέκτησε συμμετοχή στην Aston Martin το 1987 και είχε τον πλήρη έλεγχο από το 1991. Η Aston Martin ήταν η πολυτελέστερη εταιρεία στον Όμιλο της PAG, με τις υψηλότερες εμπορικές τιμές στα μοντέλα της. Παρόλα αυτά, εξαιτίας των αυξανόμενων οικονομικών προβλημάτων της μητρικής Ford, αποφασίστηκε η πώλησή της (η Aston Martin και η Jaguar ήταν τότε οι πιο ζημιογόνες εταιρείες του Ομίλου Ford). Τελικώς, στις 12 Μαρτίου 2007 η Aston Martin πωλήθηκε για 479 εκατομμύρια λίρες σε μία ιδιωτική κοινοπραξία που ανήκει στον πρόεδρο της βρετανικής εταιρίας Prodrive, τον David Richards, αν και η ίδια η Prodrive δεν έχει καμία οικονομική ανάμειξη στην αγοραπωλησία. Στην ίδια κοινοπραξία συμμετέχουν ο Βρετανός businessman John Sinders, φανατικός συλλέκτης Aston Martin, συν δύο επενδυτικές εταιρείες από το Κουβέιτ: Investment Dar και Adeem Investment Co. Ωστόσο, η Ford διατήρησε μερίδιο 40 εκατομμυρίων λιρών (8%) στην Aston Martin.

## Rover

Στις 18 Σεπτεμβρίου 2006, η μητρική Ford ανακοίνωσε την εξαγορά του ονόματος και του εμπορικού σήματος της Rover από τη BMW. Ως τμήμα της συμφωνίας εξαγοράς της Land Rover στη δεκαετία του 1990, η Ford διατηρούσε το δικαίωμα εξαγοράς και του εμπορικού σήματος Rover και το δικαίωμα άσκησης βέτο στην πώληση του σήματος από τη BMW σε κάποια άλλη εταιρεία. Η BMW είχε πρόθεση να πουλήσει το σήμα της Rover στη Shanghai Automotive Industry Corporation (SAIC), η οποία έχει ήδη εξαγοράσει τα δικαιώματα παραγωγής μοντέλων της χρεωκοπημένης εταιρείας. Οι δύο εταιρείες όμως έπρεπε να περιμένουν 90 ημέρες μέχρι η Ford να εξετάσει και να συναινέσει στη συμφωνία. Η Ford όμως αποφάσισε να αγοράσει η ίδια το εμπορικό σήμα και να το εντάξει στην PAG. Έχει όμως ανακοινωθεί πως η Ford διαμέσου της PAG δεν προτίθεται να χρησιμοποιήσει το όνομα «Rover» σε μοντέλα παραγωγής, αλλά πως η αγορά έγινε καθαρά για λόγους προστασίας του ονόματος «Land Rover».

## Jaguar και Land Rover

Τον Μάρτιο του 2008, η Ford πώλησε την Jaguar και την Land Rover στην ινδική Tata Motors για 1,15 δισεκατομμύρια λίρες. Επίσης, ως μέρος της πώλησης της Jaguar και της Land Rover από τη Ford στην Tata Motors, συμπεριλήφθηκε το εμπορικό σήμα «Rover», καθώς και οι μάρκες Daimler και Lanchester.

Ως αποτέλεσμα αυτής της μαζικής πώλησης, το Premier Automotive Group διαλύθηκε, αν και η επίσημη ανακοίνωση της διάλυσης της PAG έλαβε χώρα στις 2 Αυγούστου 2010, όταν ολοκληρώθηκε η πώληση και της Volvo Cars, της τελευταίας εταιρείας που είχε μείνει από την PAG.

## Volvo

Η Geely αναφέρθηκε ότι προσέγγισε τη Ford για πρώτη φορά στα μέσα του 2008 για μια πιθανή εξαγορά της Volvo Cars. Στις 28 Οκτωβρίου 2009, η Ford ονόμασε την Geely τον προτιμώμενο αγοραστή της Volvo Cars. Στις 23 Δεκεμβρίου 2009, η Ford επιβεβαίωσε ότι όλοι οι ουσιαστικοί εμπορικοί όροι για την πώληση στην Geely είχαν διευθετηθεί.

Στις 28 Μαρτίου 2010, σε σχετική συνέντευξη Τύπου στο Γκέτεμποργκ της Σουηδίας, ο εκτελεστικός αντιπρόεδρος της Ford, Lewis Booth και ο πρόεδρος της κινεζικής αυτοκινητοβιομηχανίας Geely, Li Shufu, ανακοίνωσαν ότι οι δύο εταιρείες κατέληξαν σε οριστική συμφωνία για την πώληση της Volvo στην Geely. Το τίμημα ανέρχεται σε 1,8 δισεκατομμύρια δολάρια, με την Geely να αποκτά το 100% των μετοχών της σουηδικής αυτοκινητοβιομηχανίας. Επίσης, ανακοινώθηκε ότι η Ford θα συνεχίσει να προμηθεύει μηχανικά μέρη και διάφορα υποσυστήματα για κάποια μεταβατική περίοδο, που ακόμα δεν είχε γίνει τότε γνωστή. Η συμφωνία κλείστηκε οριστικά στις 2 Αυγούστου 2010.

Σημειωτέον ότι η Ford προσπαθούσε να πουλήσει τη Volvo από το 2008, σε μια προσπάθεια συγκέντρωσης οικονομικών πόρων, λόγω της παγκόσμιας οικονομικής κρίσης που ξέσπασε το 2008, ενώ προχώρησε και στη διακοπή της αμερικανικής θυγατρικής εταιρείας Mercury (η οποία διέθετε παράλληλες εκδόσεις κάποιων μοντέλων της αμερικανικής Ford, αλλά με λίγο πληρέστερο εξοπλισμό) τον Ιανουάριο του 2011, με σκοπό να επικεντρωθεί αποκλειστικά στις Ford και Lincoln. Παράλληλα, η κινεζική αυτοκινητοβιομηχανία Geely με την κίνηση αυτή έβαλε τότε στόχο να εισέλθει δυναμικά στην ευρωπαϊκή αγορά.

## Άλλες Μάρκες

Σήμερα, εκτός από την ίδια την μητρική Ford, ο Όμιλος Ford έχει στην κατοχή του μόνο την αμερικανική μάρκα πολυτελείας Lincoln. Στο παρελθόν, κατείχε επίσης ποσοστό 33,4% της Mazda, το οποίο είχε φτάσει από το 1996, ουσιαστικά ελέγχοντάς την. Τον Noέμβριο του 2008, ωστόσο, μείωσε το ποσοστό αυτό σε 13,4% (πρακτικώς χάνοντας τον ουσιαστικό έλεγχό της) και στις 18 Νοεμβρίου 2010 σε μόλις 3%. Το 2015, πώλησε και το 3% που της είχε μείνει.

## Διοίκηση της PAG

* 1999 - 2002: Βόλφγκανγκ Ράιτσλε
* 2002 - 2005: Μάρκ Φίλντς
* 2005 – 2008: Λιούις Μπουθ

## Αναφορές


## Εξωτερικοί σύνδεσμοι
* Τεχνικά χαρακτηριστικά αυτοκινήτων Land Rover, Jaguar, Aston Martin 
* Όμιλος Ford/Μάρκες

Κατηγορία:Αυτοκινητοβιομηχανίες των ΗΠΑ
Κατηγορία:Πρώην αυτοκινητοβιομηχανίες